Gandia modifica el Pla General d'Ordenació Urbana per generar nous espais públics i millorar l'accessibilitat a Beniopa
11 juliol 2024

## Gandia modifica el Pla General d'Ordenació Urbana per generar nous espais públics i millorar l'accessibilitat a Beniopa11 juliol 2024Última actualització: 11 juliol 2024

![](../gestion/img/75eebc5da5f45169b328d251201a31e90a5c6945c3a7976ec0d3f71448888e65.jpg)  
  

El **regidor delegat d'Urbanisme, Vicent Mascarell**, i el **president de la Junta de Districte de Beniopa, Jesús Naveiro**, acompanyats per **Jorge Hervás, tècnic del departament** han comparegut en roda de premsa per informar de la **94 Modificació del Pla General d'Ordenació Urbana** que afecta el districte de Beniopa. Una actuació que Mascarell ha qualificat _"d'un dels més ambiciosos canvis urbanístics que s'han produït les darreres dècades"_.  
  
L'edil d'Urbanisme ha recordat que Beniopa, com altres poblacions i ciutats, ha donat l'esquena als espais fluvials com rius i barrancs, per la qual cosa la trama urbana del barri discorre en paral·lel al barranc. La intervenció pretén trencar aquesta distribució generant espais públics i esponjant diverses zones que serviran de connexió amb Gandia i milloraran la mobilitat i l'accessibilitat a la barriada.

  
_"Hem de ser capaços, des de l'urbanisme sostenible, de generar espais de convivència que respecten el patrimoni i fer-ho amb consens"_, ha declarat l'edil, qui ha informat que la mesura ha estat consensuada tant amb els veïns en la Junta de Districte com a la comissió d'Urbanisme on no hi va haver vots en contra, a més d'acceptar-ne moltes de les al·legacions que s'hi han presentat.  
_"Beniopa és un magnífic lloc per viure, però després d'aquesta actuació i la regeneració del barranc, serà un dels millors barris de la ciutat a mitjà termini"_, ha afirmat el responsable d'Urbanisme.  
  
Per part seua, Naveiro ha explicat que es generaran vies més àmplies i que les actuacions es realitzaran en 34 parcel·les cadastrals. _"Farem un barri menys compacte i més accessible que compte amb espais públics de més qualitat"_. El president de Junta ha informat que es contemplen actuacions als carrers Barranc i del Mig; d'alliberament espais als carrers Barraques, Xiprers i de Juraments, alhora que s'amplia l'espai públic a la plaça Campanar amb una zona verda a la parcel·la del carrer Del Mig. També es contemplen connexions entre els carrers Ramat i Nou, a més d'una reconversió de part del carrer Muntanya.  
_"És un projecte molt ambiciós on el departament d'Urbanisme ha treballat molt i on el veïnat s'ha implicat per traure el màxim partit a aquesta reestructuració"_.  
  
Finalment, Hervás ha explicat que el Pla de Reforma Interior compta amb intervencions com la regeneració paisatgística i millora urbana, que s'emmarca dins de l'ARRUR de Beniopa, que afecta l'accés a Beniopa a la zona del dipòsit i el pou dotat amb 650.000 euros. A banda d'aquesta actuació, juntament amb l'Església de la Magdalena es generarà una plaça amb un pressupost de 190.000 euros i, finalment, es duran a terme diverses actuacions dins el PRI per adquirir habitatges per tal d'obrir nous carrers de manera perpendicular als ja existents.